Bodliak kopcový

Bodliak kopcový () je dvojročná až trváca bylina z čeľade astrovité (Asteraceae). Jeho prirodzený areál zahŕňa mierne oblasti strednej, južnej a východnej Európy a oblasť Libanon – Sýria.

 Opis 
Bodliak kopcový je dvojročná až trváca bylina vysoká 50 až 100 cm. Byľ je v hornej polovici chudobne rozkonárená, laločnato  krídlatá, konáriky sú vzpriamené, bezkrídle.

Listy sú v obryse podlhovasté až obrátene kopijovité, dolné hlboko perovito zárezové, všetky sú na líci holé, na rube plstnaté.

Červenofialové kvety sú usporiadané v súkvetí, ktorým je rúrkokvetý úbor. Jednotlivé kvety v úbore sú obojpohlavné, rúrkovité, pravidelné, päťpočetné, dlhé do 18 mm. Kalich je voľný, trváci, premenený na chocholec s nedelenými štetinkami, dlhý do 15 mm. Semenník je spodný a plodom je nažka. Zákrov je vajcovitý, listene sú úzko čiarkovité, po celej dĺžke jednožilové, končiace útlym ostňom. Úbory s priemerom do 20 mm sú na stopkách dlhých do 8 cm.

 Rozšírenie 
Areál rozšírenia bodliaka kopcového zahŕňa mierne oblasti strednej, južnej a východnej Európy a oblasť Libanon – Sýria. Na Slovensku sa vyskytuje v teplejších oblastiach roztrúsene.

 Ekológia  
Bodliak kopcový rastie v krasových oblastiach a na výslnných pasienkoch. Obľubuje výhrevné, suché, výživné, kamenisté pôdy. Kvitne od júna do augusta. Na Slovensku sa považuje za takmer ohrozený ohrozený druh a je chránený.

 Poddruhy 
V rámci druhu sú akceptované tieto poddruhy:
Bodliak kopcový pravý (Carduus collinus subsp. collinus) – Európa až Libanon – Sýria.
Carduus collinus subsp. cylindricus – Taliansko a severozápadný Balkán.
Carduus collinus subsp. glabrescens – Maďarsko a severozápadný Balkán.

 Referencie 

 Iné projekty 

Kategória:Flóra na Slovensku
Kategória:Takmer ohrozené druhy
kopcový
Kategória:Medonosné rastliny
Kategória:Rastliny s červenými kvetmi
Kategória:Rastliny s fialovými kvetmi